Document ID: 31985R0343

*****
ΚΑΝΟΝΙΣΜΟΣ (ΕΟΚ) αριθ. 343/85 ΤΗΣ ΕΠΙΤΡΟΠΗΣ
της 8ης Φεβρουαρίου 1985
που τροποποιεί τον κανονισμό (ΕΟΚ) αριθ. 3007/84 περί λεπτομερειών εφαρμογής της πριμοδοτήσεως προς όφελος των παραγωγών προβείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 871/84 (2), και ιδίως το άρθρο 5 παράγραφος 10,
Εκτιμώντας:
ότι το άρθρο 2 του κανονισμού (ΕΟΚ) αριθ. 3007/84 της Επιτροπής (3) καθορίζει σε 100 ημέρες τη διάρκεια της περιόδου κατά την οποία ο παραγωγός δεσμεύεται να διατηρήσει στην εκμετάλλευσή του καθορισμένο αριθμό προβατίνων για τον οποίο ζητεί το ευεργέτημα της πριμοδότησης που χορηγείται στον παραγωγό προβείου κρέατος· ότι το άρθρο 3 παράγραφος 4 του κανονισμού (ΕΟΚ, Ευρατόμ) αριθ. 1182/71 του Συμβουλίου της 3ης Ιουνίου 1971 περί καθορισμού των κανόνων που εφαρμόζονται στις προθεσμίες, ημερομηνίες και διορίες (4) προβλέπει ότι οι προθεσμίες των οποίων η τελευταία ημέρα είναι αργία, Κυριακή ή Σάββατο λήγουν την τελευταία ώρα της επόμενης εργάσιμης ημέρας· ότι η εφαρμογή αυτής της διάταξης μπορεί να προκαλέσει για τον παραγωγό αδικαιολόγητη επιβάρυνση και να μπορεί να οδηγήσει σε ανισότητες ως προς τη μεταχείριση· ότι είναι, επομένως, σκόπιμο να γίνει παρέκκλιση από τη διάταξη αυτή για τον καθορισμό της περιόδου των 100 ημερών που προβλέπεται στο άρθρο 2 του κανονισμού (ΕΟΚ) αριθ. 3007/84·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβάτων και Αιγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΟΚ) αριθ. 3007/84 προστίθεται το ακόλουθο εδάφιο:
«Το άρθρο 3 παράγραφος 4 του κανονισμού (ΕΟΚ, Ευρατόμ) αριθ. 1182/71 δεν εφαρμόζεται για τον καθορισμό της περιόδου των 100 ημερών που αναφέρεται στο πρώτο εδάφιο.»
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επισημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Φεβρουαρίου 1985.

Labels: 17
19